Baba buite Pta-huis gelosDie babatjie in die veilige hande van Lee-Anne Stols, ŉ GPF-lid en patrolleerder. Foto: Verskaf ŉ Babaseuntjie is Saterdagaand buite ŉ huis in Pretoria se Moot-omgewing onder ŉ boom gelos. Kapt. Louise Reed-Steynberg, polisiewoordvoerder, het Maandag aan Maroela Media gesê ŉ inwoner van Capital Park het skemer in die woonbuurt gestap toe die inwoner omstreeks 19:20 op die baba afgekom het. “Die babatjie was in ŉ kombers toegedraai en onder ŉ boom voor ŉ huis gelos,” het Reed-Steynberg gesê. Die Wonderboompoort-gemeenskapspolisiëringsforum (GPF) is van die voorval ingelig. Ao. Alta Rudolph (links) oorhandig die baba aan ‘n versorger by die New BeginningZ-sentrum. Lee-Anne Stols, ŉ GPF-lid en patrolleerder, was een van die mense wat dadelik tot die baba se redding gekom het. “Stols en ander lede het die baba na die Eugene Marais-hospitaal gehaas waar die hospitaalpersoneel hom gratis behandel en waargeneem het. Daar is vasgestel dat hy gesond is en volgens die dokters wat hom ondersoek het, is die seuntjie ŉ dag of twee oud.” Daar kon nie dadelik vir die baba ŉ plek van veiligheid gevind word nie. Stols en nog lede het beurte gemaak om na die seuntjie om te sien totdat hy Maandagoggend na ŉ plek van veiligheid geneem is. Die GPF-lede het hul harte en beursies oopgemaak en doeke en ander skenkings ingesamel om te help met die baba se versorging. “Die seuntjie en al die skenkings wat ontvang is, is na die New BeginningZ-sentrum in Laudium geneem waar hy nou in veilige hande is.” Die polisie het ŉ saak geopen om die ma van die baba op te spoor. Mense wie weet wie die kind se ma is word versoek om die Wonderboom-polisie te bel by 012 335 2811.